กลุ่มทรู ซื้อหุ้น ฮัทชิสัน ฉลุย
"ทรู"ซื้อหุ้นกลุ่มฮัทชิสันสำเร็จ เตรียมให้บริการ 3G ได้ทั่วประเทศ ได้ฐานลูกค้าโทรศัพท์เคลื่อนที่ใหม่ร่วม 8 แสนราย
27 ม.ค. 2554

"ทรู"ซื้อหุ้นกลุ่มฮัทชิสันสำเร็จ เตรียมให้บริการ 3G ได้ทั่วประเทศ ได้ฐานลูกค้าโทรศัพท์เคลื่อนที่ใหม่ร่วม 8 แสนราย
บริษัท ทรู คอร์ปอเรชั่น (TRUE) แจ้งตลาดหลักทรัพย์เกี่ยวกับการเข้าซื้อหุ้นของบริษัทในกลุ่มฮัทชิสันว่า ขณะนี้คู่สัญญาที่เกี่ยวข้องทุกฝ่ายได้ดำเนินการตามเงื่อนไขบังคับก่อนดำเนินการซื้อขายสำเร็จแล้ว โดยกลุ่มบริษัทฮัทชิสันได้เคลียร์หนี้สินระหว่างกลุ่มบริษัทที่ซื้อขายกัน เพื่อมิให้หนี้สินเป็นภาระต่อบริษัทย่อยของบริษัทฯ  ซึ่งเป็นผู้ซื้อตามสัญญา และ ฝ่ายบริษัทย่อยของบริษัทฯ ได้ลงนามในสัญญาต่างๆ กับ บริษัท กสท โทรคมนาคม (กสท) เพื่อให้บริษัทย่อยของบริษัทฯ ดำเนินกิจการขายส่งบริการและขายต่อบริการโทรศัพท์เคลื่อนที่บนเทคโนโลยี HSPA ของ กสท เป็นที่เรียบร้อยแล้ว
ทั้งนี้ บริษัทย่อยของบริษัทฯ ที่เข้าซื้อหุ้น ได้แก่ บริษัท เรียล มูฟ ("Real Move") และ บริษัทเรียล ฟิวเจอร์  ("Real Future") จะเข้าซื้อหุ้นของบริษัทในกลุ่มฮัทชิสัน อันได้แก่ บริษัทฮัทชิสัน ไวร์เลส มัลติมีเดีย โฮลดิ้งส์ จำกัด ("HWMH")  บริษัท บีเอฟเคที (ประเทศไทย) จำกัด ("BFKT") Rosy Legend Limited ("RL") และ Prospect Gain Limited ("PG") โดยการซื้อหุ้นดังกล่าวจะกระทำก็ต่อเมื่อเงื่อนไขบังคับก่อนที่ระบุไว้ในสัญญาซื้อขายหุ้นได้กระทำสำเร็จลง ความละเอียดตามหนังสือที่อ้างถึงข้างต้น
อย่างไรก็ตามความสำเร็จของการทำรายการในครั้งนี้ จะส่งผลให้บริษัทย่อยของบริษัทฯ เป็นผู้ให้บริการ 3G บนเทคโนโลยี HSPA ได้ทั่วประเทศ ซึ่งทำให้สามารถได้รับประโยชน์จากการเติบโตอย่างรวดเร็วของตลาด Mobile Internet ในปัจจุบัน อีกทั้งยังช่วยขยายฐานธุรกิจโทรศัพท์เคลื่อนที่ของบริษัทฯ เนื่องจากกลุ่มบริษัทที่ซื้อมานี้มีลูกค้าโทรศัพท์เคลื่อนที่โดยรวมประมาณ 800,000 ราย มีสถานีฐาน จำนวนประมาณ 1,400 สถานีภายใต้เทคโนโลยี CDMA ที่สามารถพัฒนาขึ้นเป็นเทคโนโลยี HSPA ได้ และที่สำคัญยิ่งไปกว่านั้น คือ Real Move จะเป็นผู้ให้บริการขายต่อบริการโทรศัพท์เคลื่อนที่บนเทคโนโลยี HSPA ของ กสท เป็นระยะเวลาประมาณ 15ปี จนถึงปี 2569